Document ID: 32007R1299

KOMISIJOS REGLAMENTAS (EB) Nr. 1299/2007
2007 m. lapkričio 6 d.
dėl apynių augintojų grupių pripažinimo
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. lapkričio 23 d. Tarybos reglamentą (EB) Nr. 1952/2005 dėl bendro apynių rinkos organizavimo ir panaikinantį reglamentus (EEB) Nr. 1696/71, (EEB) Nr. 1037/72, (EEB) Nr. 879/73 ir (EEB) Nr. 1981/82 (1), ypač į jo 17 straipsnį,
kadangi:
(1)
1972 m. birželio 28 d. Komisijos reglamentas (EEB) Nr. 1351/72 dėl apynių augintojų grupių pripažinimo (2) buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Reglamento (EB) Nr. 1952/2005 7 straipsnio 2 dalyje nustatytos apynių augintojų grupių pripažinimo sąlygos, visų pirma, apima ne tik ekonomiškai perspektyvios veiklos įrodymą, bet ir bendrų auginimo ir pirmojo pardavimo etapo taisyklių taikymą. Tas sąlygas reikia tiksliau apibrėžti.
(3)
Siekiant užtikrinti tam tikrą administracinės tvarkos vienodumą, reikėtų nustatyti išsamias pripažinimo prašymo, suteikimo ir panaikinimo taisykles.
(4)
Tam, kad valstybės narės ir suinteresuotos šalys būtų informuojamos, kiekvienų kalendorinių metų pradžioje turėtų būti skelbiamas per praėjusius metus pripažintų ir per tą patį laikotarpį pripažinimo netekusių grupių sąrašas.
(5)
Šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 1952/2005 7 straipsnio 2 dalies b ir c punktuose minėtos bendrosios taisyklės išdėstomos raštu. Šios taisyklės, be kita ko, apima:
a)
auginimo srityje:
i)
nuostatas dėl vienos ar kelių tiksliai nurodytų veislių naudojimo atnaujinant plantacijas arba veisiant naujas;
ii)
nuostatas dėl tam tikrų auginimo ir augalų apsaugos būdų laikymosi;
iii)
nuostatas dėl derliaus nuėmimo, džiovinimo ir, jei reikia, paruošimo pardavimui;
b)
prekybos, ypač tiekimo koncentravimo ir sąlygų srityje:
i)
bendrąsias nuostatas, reglamentuojančias pardavimą, kai parduoda grupė;
ii)
nuostatas, susijusias su kiekiais, kuriuos leidžiama augintojams parduoti patiems, ir tokį pardavimą reglamentuojančias taisykles.
2. „Pirmasis prekybos etapas“ reiškia paties augintojo arba, augintojų grupės atveju, jo narių apynių pardavimą didmeninei prekybai arba juos naudojančiai pramonei.
2 straipsnis
1. Kad būtų pripažinta, grupė privalo turėti bent 60 hektarų registruotų plotų ir bent septynis augintojus.
Graikijos atveju mažiausias hektarų skaičius sumažinimas iki 30.
2. Pagal Reglamento (EB) Nr. 1952/2005 16 straipsnio 2 dalyje nurodytą tvarką valstybei narei gali būti leidžiama paprašius pripažinti grupę, kurios registruoti plotai sudaro mažiau kaip 60 hektarų, jei tie plotai yra pripažintame auginimo regione, užimančiame mažiau kaip 100 hektarų.
3 straipsnis
Prie pripažinimo paraiškos pridedami šie dokumentai ir informacija:
a)
įstatai;
b)
grupės vardu įgaliotų veikti asmenų vardai ir pavardės;
c)
veiklos rūšių, pateisinančių pripažinimo prašymą, sąrašas;
d)
įrodymai, kad laikomasi 2 straipsnio nuostatų.
4 straipsnis
1. Sprendimą dėl pripažinimo paraiškos valstybės narės priima per tris mėnesius nuo jo gavimo.
2. Grupės pripažinimas panaikinamas, jei nesilaikoma nustatytų pripažinimo sąlygų arba jei toks pripažinimas grindžiamas neteisinga informacija.
Pripažinimas panaikinamas atgaline tvarka, jei jis buvo gautas arba juo buvo naudojamasi sukčiaujant.
3. Valstybės narės nuolat prižiūri, kaip pripažintos grupės laikosi jų pripažinimui keliamų sąlygų.
5 straipsnis
1. Suteikusi grupei pripažinimą, atsisakiusi jį suteikti arba jį panaikinusi, per du mėnesius nuo savo sprendimo pranešimo prašytojui valstybė narė informuoja apie tai Komisiją ir nurodo priežastis, dėl kurių pripažinimo prašymas atmestas arba pripažinimas panaikintas.
2. Kiekvienų kalendorinių metų pradžioje Komisija užtikrina, kad Europos Sąjungos oficialiajame leidinyje būtų paskelbtas praėjusiais metais pripažintų ir per tą patį laikotarpį pripažinimo netekusių grupių sąrašas.
6 straipsnis
Reglamentas (EEB) Nr. 1351/72 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
7 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 6 d.

Labels: 3
17
6